KIRJALLINEN KYSYMYS E-0031/01 esittäjä(t): Bartho Pronk (PPE-DE) komissiolle. Siirtojärjestelmä.



Virallinen lehti nro 235 E , 21/08/2001 s. 0097 - 0098



KIRJALLINEN KYSYMYS E-0031/01 esittäjä(t): Bartho Pronk (PPE-DE) komissiolle (18. tammikuuta 2001) Aihe: Siirtojärjestelmä Perustamissopimuksen 39 artiklassa taataan työntekijöiden vapaa liikkuvuus. Jalkapallomaailmassa on jo jonkin aikaa käyty keskustelua siitä, missä määrin sitä voidaan soveltaa. Aluksi ilmoitettiin, että komissio antaa lokakuun lopussa tiedonannon omasta kannastaan siirtojärjestelmän suhteen ja erityisesti henkilöiden vapaan liikkuvuuden näkökulmasta. Tähän mennessä ei kuitenkaan ole tapahtunut vielä mitään tai jos onkin, se on ollut vain epävirallista. a) Tunnustaako komissio, että nykyinen jalkapallossa noudatettava siirtojärjestelmä haittaa työntekijöiden vapaata liikkuvuutta? b) Jos komissio tunnustaa tämän, onko se tehnyt ehdotuksia tilanteen muuttamiseksi? Mikä on syynä, jos komissio ei tunnusta asiaa? c) Ovatko FIFPRO (pelaajien ammattiliitto) ja UEFA ja FIFA päässeet keskenään sovitteluratkaisuun? Jos eivät, onko siihen mahdollisuuksia? d) Lehtitietojen mukaan komission jäsen Monti katsoo, että eräs ensisijainen epävarmuutta aiheuttava tekijä on mahdollisuus viedä sopimusrikkomus puolueettoman siviilituomioistuimen käsittelyyn. Euroopan unionin perusoikeuskirjan 47 artiklassa tunnustetaan jokaiselle oikeus riippumattomaan ja puolueettomaan tuomioistuimeen. Missä määrin komissio on valmis neuvottelemaan tästä vapaudesta? e) Tämän hetkisten tietojen mukaan UEFA ehdottaa siirtokieltoa alle 18-vuotiaille pelaajille ja rajoittaa järjestelmän koskemaan vain (noin) 24-vuotiaita pelaajia. Onko komissio tarkastellut asiaa ikäsyrjinnän kannalta? f) Viimeaikaisten lehtitietojen mukaan komission jäsen Monti haluaa saada selvyyttä pelaajien seuroille hankkimiin tuloihin. Katsooko komissiokin, että tällä ei saa olla merkitystä, koska henkilöiden vapaan liikkuvuuden on oltava aina etusijalla? g) Nizzan huippukokouksen puheenjohtajan päätelmien liitteenä olevassa julkilausumassa urheilusta tuetaan voimakkaasti siirtojärjestelmää koskevaa vuoropuhelua jalkapalloliittojen ja ammattiurheilijoita edustavien järjestöjen sekä Euroopan unionin välillä. Lopuksi mainitaan, että mahdollisten kompromissien yhteydessä on noudatettava yhteisön lainsäädäntöä. Millaiset seuraukset tällä on neuvotteluihin? Onko komissio valmis neuvottelemaan työntekijöiden vapaasta liikkuvuudesta ja muista perusoikeuksista? h) Missä ajassa komissio katsoo saavansa valmiiksi uudet siirtojärjestelmää koskevat säännöt? Mario Montin komission puolesta antama vastaus (20. maaliskuuta 2001) Komissio sekä FIFA:n ja UEFA:n puheenjohtajat saattoivat jalkapalloilun kansainvälisiä pelaajasiirtoja koskevat neuvottelut päätökseen 5. maaliskuuta 2001. Neuvottelujen jälkeen FIFA:n puheenjohtaja Sepp Blatter esitteli asiakirjan, jossa määritellään periaatteet, joiden perusteella kansainvälisiä pelaajasiirtoja koskevia FIFA:n sääntöjä tullaan muuttamaan. Blatter on sitoutunut siihen, että sääntöjä muutetaan näiden periaatteiden mukaisesti heinäkuussa 2001. Jalkapalloilun seuraavalla pelikaudella noudatetaan näin ollen uusia sääntöjä. FIFA:n uusien sääntöjen perustana olevat yleisperiaatteet on esitetty lehdistötiedotteessa IP/01/314. Puheenjohtaja Blatterin tekemien sitoumusten perusteella olen ilmoittanut hänelle, että en enää aio ehdottaa komissiolle kielteisen päätöksen tekemistä kansainvälisiä pelaajasiirtoja koskevien FIFA:n sääntöjen osalta aloitetussa kilpailuoikeudellisessa menettelyssä. Edellytyksenä on, että kantelijoiden oikeudet otetaan asianmukaisesti huomioon. Komissio aloitti kyseisen menettelyn pelaajien edustajien ja seurojen vuosina 1997 ja 1998 tekemien kanteluiden perusteella. Kantelijat pitivät FIFA:n sääntöjä laittomina, koska niissä estetään jalkapalloilijoiden oikeus purkaa sopimuksensa. Menettelyn aikana komissio on pyrkinyt löytämään tasapainon pelaajien perusoikeuksiin kuuluvan vapaan liikkuvuuden sekä urheilu- ja mestaruuskilpailujen luotettavuuden ja vakauden välillä, joita kaikkia se pitää oikeutettuina tavoitteina. Komissio tapasi useaan otteeseen pelaajien ammattiliiton FIFPro:n edustajat äskettäisten neuvottelujen aikana. Neuvottelutulosten osalta on syytä ottaa erityisesti huomioon seuraavat seikat: - FIFA:n säännöissä ei jatkossa enää estetä pelaajia nostamasta sopimusriitoja koskevia kanteita kansallisissa tuomioistuimissa. Jatkossa ei tule myöskään olemaan FIFA-sääntöä (ja siihen perustuvaa FIFA:n määräävää asemaa), joka koskisi sovittuja kansainvälisiä pelaajasiirtoja. - Vapaaehtoinen riitojenratkaisujärjestelmä aiotaan ottaa käyttöön. Riippumattoman puheenjohtajan johtamassa sovitteluelimessä olisi yhtä monta pelaajien ja seurojen edustajaa. Se voisi käsitellä esimerkiksi sopimuksen rikkomiseen, kilpailukieltoihin ja pelaajien kouluttamisesta ja harjoittelusta maksettaviin korvauksiin liittyviä asioita. - FIFA:n kanssa on sovittu siitä, että uusia järjestelyjä tarkastellaan uudestaan kahden pelikauden jälkeen. FIFA toteuttaa tarkastelun yhdessä jalkapallon parissa toimivien eri tahojen kanssa. Komissio pyysi FIFA:a ja UEFA:a myös kannustamaan seuroja työmarkkinoita koskevaan vuoropuheluun pelaajia edustavien järjestöjen kanssa. Komissio tarjoaa apuaan myös Euroopan tasolla käytävään työmarkkinavuoropuheluun.